R. Šipoš, poslanec: (2002-03-20):
I. Presperín, podpredseda NR SR: Prosím, hlasujeme o tomto návrhu pána spoločného spravodajcu poslanca Romana Šipoša. Hlasujte. Hlasujeme. (Hlasovanie.) Prítomných poslancov 96, za 90, proti nikto, zdržal sa 1, nehlasovalo 5. Konštatujem, že Národná rada pridelila návrh zákona výborom, určila gestorský výbor a lehotu výborom na prerokovanie návrhu zákona v druhom čítaní. Ďakujem pekne pánu spoločnému spravodajcovi. Pristúpime teraz k hlasovaniu v prvom čítaní o vládnom návrhu zákona o cestovných náhradách . Prosím pána poslanca Mesiarika, aby uvádzal jednotlivé hlasovania. M. Mesiarik, poslanec: Pán predsedajúci, žiadam, aby ste dali hlasovať o tom, že Národná rada Slovenskej republiky sa uzniesla na tom, že uvedený návrh prerokuje v druhom čítaní. I. Presperín, podpredseda NR SR: Hlasujeme o tomto návrhu, páni poslanci. Hlasujeme. (Hlasovanie.) 94 prítomných, 87 za, nikto proti, 4 sa zdržali, 3 nehlasovali. Konštatujem, že tento návrh bol schválený, prerokujeme ho v druhom čítaní. Ďalej. M. Mesiarik, poslanec: Prosím, dajte hlasovať o určení výborov a lehotách na prerokúvanie uvedeného návrhu zákona s tým, že ústavnoprávny výbor, výbor pre sociálne veci a bývanie a výbor pre financie, rozpočet a menu prerokujú návrh do 7. mája 2002 a gestorský výbor, teda výbor pre sociálne veci a bývanie do 10. mája 2002. I. Presperín, podpredseda NR SR: Hlasujeme. (Hlasovanie.) Prítomných poslancov v rokovacej sále je 93, za 91, proti nikto, nezdržal sa nikto, nehlasovali 2. Konštatujem, že Národná rada Slovenskej republiky pridelila návrh zákona výborom, určila gestorský výbor a lehotu výborom na prerokovanie návrhu zákona v druhom čítaní. Prejdeme k vládnemu návrhu zákona o štátnej pokladnici a o zmene a doplnení niektorých zákonov , ktorý predkladal pán minister financií František Hajnovič. Spravodajcom bol Vladimír Maňka. Nech sa páči, pán poslanec, môžete uvádzať hlasovanie . V. Maňka, poslanec: Vážené kolegyne, vážení kolegovia, budeme hlasovať o bodoch spoločnej správy, nakoľko v diskusii nezaznel žiadny pozmeňujúci návrh. Budeme hlasovať najprv o bodoch spoločnej správy, ktoré gestorský výbor neodporúča schváliť, kvôli tomu, že ich je podstatne menej. Sú to body 3, 32, 41, 43, 46 a 56. Pán predsedajúci, môžete dať hlasovať o týchto bodoch s tým, že gestorský výbor ich neodporúča schváliť. I. Presperín, podpredseda NR SR: Prosím, budeme hlasovať o prvom návrhu pána spoločného spravodajcu. Hlasujte. (Hlasovanie.) Prítomných 79, za 6, proti 42, zdržalo sa 27, nehlasovali 4. Konštatujem, že tento návrh neprešiel. Prosím, pán poslanec, dávajte ďalšie návrhy. V. Maňka, poslanec: Teraz budeme hlasovať o všetkých ostatných bodoch spoločnej správy, ktoré gestorský výbor odporúča schváliť. I. Presperín, podpredseda NR SR: Prosím, hlasujte. Hlasujeme. (Hlasovanie.) Prítomných 74. Páni poslanci, žiadam vás, aby ste prišli do rokovacej sály. V sále je evidentne viac poslancov, ako je 74. Dám ešte raz hlasovať, potom využijem možnosť hlasovať zdvihnutím ruky. Prosím, hlasujte o predloženom návrhu pána poslanca Maňku. Hlasujte. Hlasujeme. Hlasujeme o návrhoch zo spoločnej správy, pán poslanec, áno, čo je odporučené gestorským výborom schváliť. Hlasujte. (Hlasovanie.) Prítomných 72. Konštatujem, že v sále je 72 poslancov, čo je nedostatočný počet na to, aby sme mohli hlasovať. (Hlasy z pléna.) Pán poslanec, ja musím rešpektovať to, čo je na svetelnej tabuli, tak ma neškoľte, či je alebo nie je ich viac. Ja tiež vidím, že ich je viac. Ešte raz sa pokúsim dať hlasovať o tomto návrhu. Páni poslanci, hlasujte. Hlasujte, prosím. (Hlasovanie.) Prítomných 74. Páni poslanci, vyhlasujem 5-minútovú prestávku. (Prestávka.) (Po prestávke.) I. Presperín, podpredseda NR SR: Páni poslanci, prosím, keby ste prišli do rokovacej sály na hlasovanie. Pán poslanec Maňka, keby ste znova predložili návrh, o ktorom budeme hlasovať. V. Maňka, poslanec: Budeme hlasovať o bodoch spoločnej správy okrem bodov 3, 32, 41, 43, 46 a 56 s tým, že všetky tieto body odporúča gestorský výbor schváliť. I. Presperín, podpredseda NR SR: Hlasujte, prosím. Hlasujeme. (Hlasovanie.) Prítomných 75. Pán poslanec Duray prišiel dodatočne ako 76., tak ho srdečne vítam a budeme hlasovať ešte raz. Hlasujeme znovu o tomto návrhu. Prosím. (Hlasovanie.) Prítomných 74. Pán podpredseda Andel, keby si sa zúčastnil hlasovania. Pán poslanec Volf, znova špeciálne vítam ďalšieho. Páni poslanci, budeme hlasovať zdvihnutím ruky. Žiadam skrutátorov, aby zistili počet prítomných poslancov v sále. (Hlasovanie.) 93 prítomných. Budeme hlasovať elektronicky, keďže sme zistili, že je tu 93 poslancov, páni poslanci. (Hlasy z pléna.) Prosím, keď je ochota hlasovať rukou. Kto je za predložený návrh, ktorý predložil pán poslanec Maňka, nech zdvihne ruku, bolo 93 poslancov prezentovaných v sále. Nech sa páči. (Hlasovanie.) 71 poslancov z 93 za. Kto je proti, prosím porátať. 1 je proti. Kto sa zdržal hlasovania? Nikto. Ostatní páni poslanci nehlasovali. Prosím, pán poslanec, keby ste predložili ďalší návrh. V. Maňka, poslanec: Vážený pán predsedajúci, týmto sme odsúhlasili všetky body, všetky pozmeňujúce návrhy zo spoločnej správy, preto odporúčam, aby sme hlasovali o posunutí tohto návrhu do tretieho čítania. I. Presperín, podpredseda NR SR: Páni poslanci, je prítomných 93 poslancov v rokovacej sále. (Hlasy z pléna.) Počas hlasovania nebudú procedurálne návrhy, pani poslankyňa. Nie sú, nebudú, nebudeme o nich hlasovať teraz ani ich nepustím. (Hlasovanie.) Kto je za to, aby prešiel tento návrh do tretieho čítania? 68 za. Kto je proti? Kto sa zdržal hlasovania? Nikto. Ostatní sa nezúčastnili hlasovania. Páni poslanci, myslím si, že je nedôstojné, aby sme o zákone ako o celku hlasovali takýmto spôsobom, skutočne áno. Páni poslanci posunuli sme tento návrh zákona do tretieho čítania. Pristúpime k tretiemu čítaniu o tomto návrhu zákona. Otváram rozpravu v rámci tretieho čítania. Pýtam sa, či niekto z poslancov chce podať návrhy podľa § 85 zákona o rokovacom poriadku. Prosím, nech sa páči, pani poslankyňa Tóthová.